Dr. Noszál Béla laudáció

Egyetemi tanulmányait 1967 és 1972 között a Budapesti (majd Semmelweis) Orvostudományi Egyetem Gyógyszerésztudományi Karán végezte, ahol az utolsó két évben megkapta egyetemünk legmagasabb tanulmányi kitüntetését, a Kiváló Tanuló címet valamint a Népköztársasági Ösztöndíjat – mindkettőt egyedüli gyógyszerészhallgatóként.

 A diploma megszerzése után, tudományos ösztöndíjasként, a két tanszék közötti megállapodás értelmében, a SOTE Gyógyszerészi Kémiai Intézet állományában, az ELTE Szervetlen és Analitikai Kémiai Tanszékén dolgozott, az ACTH és más peptidek koordinációs kémiai vizsgálatán.

1972 óta – 3 év külföldi kutatómunkát kivéve – folyamatosan oktat gyógyszerészhallgatókat. 1975-ben az Eötvös Loránd Tudományegyetemen „summa cum laude” minősítéssel egyetemi doktori címet szerzett.

1976-ban a Semmelweis Orvostudományi Egyetem fiatal kutatóknak kiírt pályázatán I. díjat nyert. 1979/80-ban egy évet a Virginiai Egyetem Kémiai Tanszékén dolgozott biokoordinációs kémiai témában, R. Bruce Martin professzor kutatócsoportjában.

Kandidátusi értekezését 1981-ben védte meg „Polifunkciós bioligandumok izomer protonálódási egyensúlyai, a csoport- és mikroállandók meghatározása” című dolgozattal. Az ebben foglalt eredményekért a Magyar Tudományos Akadémia 1982-ben Buzágh Aladár Díjjal tüntette ki.

1985-ben tanulmány- és előadó úton volt Indiában. 1987-ben Kiváló Dolgozó címet kapott. 1989/90-ben egy évet, a későbbiekben több részletben összesen további egy évet töltött a Kaliforniai Egyetem (Riverside) Kémiai Tanszékén, Dallas L. Rabenstein professzor bioanalitikai NMR csoportjában.

1982 és 1994 között az ELTE biológushallgatók Analitikai kémia tárgyának előadója volt. 1992 óta gyógyszerészhallgatók Általános kémia főkollégiumának előadója, az utóbbi években Dr. Szalai Istvánnal megosztva.

1993-ban védte meg „Bioligandumok mikrospeciációja” című akadémiai doktori értekezését.

1994-ben pályázat alapján kinevezték a Semmelweis Orvostudományi Egyetem Gyógyszerészi Kémiai Intézet igazgatójának, mely intézetet egészen 2012. június 30-ig vezette. Kinevezése óta a Gyógyszerészi kémia tárgy, 1995-től az általa alapított „Bevezetés a gyógyszerkutatásba” című kötelezően választható és doktori kurzus előadója.

Habilitációt a Semmelweis Orvostudományi Egyetemen gyógyszerészet tudományban, gyógyszerészi kémia szakterületen 1995-ben, és az Eötvös Loránd Tudományegyetemen kémia tudományban, fizikai-kémia szakterületen 1996-ban szerzett.

1996 óta a Magyar Tudományos Akadémia Szerves és Gyógyszeranalitikai Munkabizottságának elnöke.

1997-ben első körben Széchényi Professzori Ösztöndíjat kapott. 1998-ban, majd 2001-ben a Magyar Tudományos Akadémia Közgyűlése doktor képviselőjévé választották. Angolból felsőfokú nyelvismerettel, oroszból kandidátusi nyelvvizsgával rendelkezik.

2000 júliusától az Acta Pharmaceutica Hungarica című tudományos folyóirat főszerkesztője.

Pályázata alapján 2004-ben engedélyezett, a Gyógyszerészi Kémiai Intézet bázisán létesült Magyar Tudományos Akadémia Kábító- és Doppingszertudományi Társult Kutatócsoport vezetője.

2000 óta az akkor alakult VIII. Magyar Gyógyszerkönyv szerkesztőbizottsága Kémiai Albizottságának elnöke.

Fő érdeklődési területe a bio- és gyógyszermolekulák szervezetbeni sorsát megszabó fizikai-kémiai paraméterek kutatása, valamint az ezek meghatározását lehetővé tevő analitikai módszerek fejlesztése. Ennek keretében az elmúlt három évtizedben több új fizikai-kémiai paramétert definiált és vezetett be az irodalomba. Ezek a mikroszkópikus proton-deutérium csere-sebességi állandó, a protonálódási csoportállandó, a rotamer-specifikus megoszlási hányados, a kétszeresen izomer részecskék protonálódási állandói és a mikroszkópikus észter-hidrolízis sebességi állandó, melyek jóvoltából számos tudományos közleményének nyilvánosságot adó folyóiratok között megtalálhatók a kémiai és gyógyszerészeti tudományok legmagasabb hatástényezőjű periodikái, mint pl. a Journal of the American Chemical Society, a Journal of Physical Chemistry, az Analytical Chemistry, a Journal of Organic Chemistry, a Journal of Medicinal Chemistry, a Pharmaceutical Research, a Journal of Pharmaceutical Sciences, a Journal of Proteome Research, stb.

Egyik szerkesztője és szerzője a 2010-ben megjelent Gyógyszerészi kémia tankönyvnek. **150 tudományos közlemény és 5 könyvfejezet szerzője vagy társszerzője, a közleményeit megjelentető folyóiratok összesített impakt faktora 277,75 a munkáira kapott független hivatkozások száma 1127.**

A fentiek mellett a magyar szakmai nyelv fejlesztése és ápolása végett több mint 30 közleményt jelentetett meg hazai szaklapokban. Vezetésével számos megvédett doktori értekezés született. Az általa vezetett tudományos iskola tagjai közül több tanítványa, munkatársa kapott meghívást hosszabb tanulmányútra rangos kutatóhelyekre, így a Kaliforniai Egyetemre, a Kansasi Egyetemre, a londoni Imperial College-ba, a Düsseldorfi Egyetemre, vagy a Leuveni Katolikus Egyetemre.

Tagja a Magyar Tudományos Akadémia Analitikai Bizottságának, a Magyar Gyógyszerésztudományi Társaság országos vezetőségének, a Magyar Kémikusok Egyesületének. Több cikluson át tagja volt a Magyar Akkreditációs Bizottság Orvos-, Egészség- és Sporttudományi, valamint Kémiai és Vegyészmérnöki Szakbizottságának.

A Semmelweis Egyetem Gyógyszerésztudományi Karának dékáni feladatait immáron közel 10 éve (2002 óta, egy év kihagyással) látja el. Ez idő alatt a Gyógyszerésztudományi Kar az egyébként is igen magasan jegyzett Semmelweis Egyetem legnagyobb egy főre eső impakt faktort produkáló és legnagyobb hányadban tudományos minősítéssel rendelkező oktatókból álló egységévé vált, mely tényezők eredményeként a Gyógyszerésztudományi Kar a Magyar Akkreditációs Bizottságtól 2006-ban és 2010-ben is kiemelt elismerést nyert el.

Főbb kitüntetései:

A Magyar Tudományos Akadémia Buzágh Aladár Díja (1984), a Magyar Gyógyszerésztudományi Társaság Schulek Elemér Díja (2004), valamint Szebellédy László Emlékérme (2004), az Eötvös Loránd Tudományegyetem Természettudományi Karának Sollertia, Diligentia Scientiarum Fiducia emlékérme (2008). 2009-ben „Kiváló Ph.D. Oktató”, 2010-ben „Kiváló Tudományos Diákköri Nevelő”, 2011-ben „Mestertanár” díjban részesült.